Temeljem članka 6. Odluke o osnivanju Povjerenstva za zaštitu prava pacijenata na području Osječko-baranjske županije („Županijski glasnik“ broj 6/05.), a u svezi s člankom 31. i 32. Zakona o zaštiti prava pacijenata („Narodne novine“ broj 169/04. i 37/08.) Upravni odjel za zdravstvo, socijalnu skrb i hrvatske branitelje Osječko-baranjske županije objavljuje


      JAVNI POZIV

za prijavu osoba za izbor i imenovanje
članova Povjerenstva za zaštitu prava pacijenata
na području Osječko-baranjske županije 


	Sukladno odredbama Zakona o zaštiti prava pacijenata („Narodne novine“ broj 169/04. i 37/08.), a u cilju ostvarivanja i promicanja prava pacijenata, u svakoj jedinici područne (regionalne) samouprave osniva se Povjerenstvo za zaštitu prava pacijenata koje djeluje pri upravnom tijelu jedinice područne (regionalne) samouprave nadležnom za poslove zdravstva. Povjerenstvo ima pet članova koje na temelju javnog poziva imenuje skupština jedinice područne (regionalne) samouprave iz redova pacijenata, nevladinih udruga i stručnjaka na području zaštite prava pacijenata.

U Osječko-baranjskoj županiji Povjerenstvo je osnovano Odlukom o osnivanju Povjerenstva za zaštitu prava pacijenata na području Osječko-baranjske županije („Županijski glasnik“ broj 6/05.), a trenutno djeluje u svom petom sazivu od 6. travnja 2021. godine na vrijeme od četiri godine. 

Sukladno Zakonu Povjerenstvo obavlja sljedeće poslove:
· prati primjenu propisa na području jedinice područne (regionalne) samouprave koji se odnose na zaštitu prava i interesa pacijenata,
· prati povrede pojedinačnih prava pacijenata na području jedinice područne (regionalne) samouprave,
· predlaže poduzimanje mjera za zaštitu i promicanje prava pacijenata na području jedinice područne (regionalne) samouprave,
· bez odgađanja obavještava Povjerenstvo za zaštitu i promicanje prava pacijenata ministarstva nadležnog za zdravstvo o slučajevima težih povreda prava pacijenata koje mogu ugroziti život ili zdravlje pacijenata,
· podnosi skupštini jedinice područne (regionalne) samouprave i ministarstvu nadležnom za zdravstvo godišnje izvješće o svom radu,
· obavještava javnost o povredama prava pacijenata i
· obavlja druge poslove određene Zakonom o zaštiti prava pacijenata.


Radi pripreme prijedloga za novi izbor i imenovanje članova Povjerenstva za zaštitu prava 
pacijenata na području Osječko-baranjske županije u šesti saziv, pozivaju se pacijenti te članovi nevladinih udruga i stručnjaci s područja zaštite prava pacijenata da se prijave za izbor i imenovanje članova Povjerenstva.

	Pisane i jasno obrazložene prijave, koje za člana udruga trebaju sadržavati i dokaz o članstvu u udruzi odnosno za stručnjake s područja zaštite prava pacijenata dokaz o stručnosti, mogu se podnijeti do 31. siječnja 2025. godine, na adresu:

Osječko-baranjska županija
 Upravni odjel za zdravstvo, socijalnu skrb i hrvatske branitelje
Kapucinska 40, 31 000 Osijek
s naznakom „za izbor i imenovanje članova Povjerenstva za zaštitu prava pacijenata“
